Okresná prokuratúra Trnava 
Vajanského 22, 918 67 Trnava 1 	

Sp. zn. : 3 Pv 754/12/2207	Trnava, 28.10.2014
EEČ : 2-21-225-2014

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Trnava
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry XXXXX zo dňa 19.3.2013, spisová značka 3 Pv 754/12/2207, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry XXXXX zo dňa 19.3.2013, spisová značka 3 Pv 754/12/2207, bola určená obvinenému skúšobná doba v trvaní 18 mesiacov.
Odôvodnenie:
	V trestnej veci vedenej proti obvinenému XXXXX vyšetrovateľom Odboru kriminálnej polície Okresného riaditeľstva PZ v Trnave pod ČVS: ORP-XXXXX/1-OVK-TT-2012 pre prečin ublíženia na zdraví podľa § 157 ods. 1, ods. 2 písm. a) Trestného zákona na tom skutkovom základe, že dňa 19.10.2012 v čase o 9.55 hod. v Trnave po ulici Kollárovej viedol osobné motorové vozidlo zn. Škoda 120L, EČ: XXXXX, pričom nevenoval dostatočnú pozornosť situácii v cestnej premávke, následkom čoho narazil pravou prednou časťou svojho vozidla do poškodeného XXXXX, ktorý v tom čase prechádzal po prechode pre chodcov z pohľadu vodiča z ľavej strany na pravú, následkom čoho poškodený XXXXX utrpel zlomeninu predkolenia vpravo, zlomeninu IV. až IX. rebra vpravo, krvácanie do hrudníka vpravo, pomliaždenie pľúc vpravo, pomliaždenie brušnej steny vpravo, ktoré si vyžiadali dobu liečenia v trvaní 12 týždňov, pričom pracovná neschopnosť sa môže predĺžiť na dobu 5 - 6  mesiacov pre nutnosť rehabilitácie, bolo uznesením prokurátorky Okresnej prokuratúry XXXXX zo dňa 19.3.2013, č.k. 3 Pv 754/12-10, trestné stíhanie obvineného XXXXX podmienečne zastavené, pričom obvinenému bola určená skúšobná doba v trvaní osemnásť mesiacov, ktorá začala plynúť právoplatnosťou uznesenia o podmienečnom zastavení trestného stíhania - t. j. od 29.3.2013.

V zmysle § 217 ods. 1 Trestného poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, rozhodne prokurátor uznesením, že sa obvinený osvedčil. Inak rozhodne a to aj počas skúšobnej doby, že sa v trestnom stíhaní pokračuje. 

Podľa § 217 ods. 2 Trestného poriadku ak do dvoch rokov od uplynutia skúšobnej doby nebolo vydané rozhodnutie podľa odseku 1 bez zavinenia obvineného, má sa za to, že sa osvedčil.

	Za účelom zistenia, či boli splnené podmienky uvedené v ustanovení § 217 ods. 1 Trestného poriadku bol po uplynutí skúšobnej doby podmienečného zastavenia trestného stíhania zabezpečený odpis z registra trestov a správy a posudky na obvineného XXXXX, z obsahu ktorých vyplynulo, že obvinený XXXXX sa v priebehu skúšobnej doby (t. j. v období od 29.3.2013 do 29.9.2014) nedopustil trestného činu ani priestupku podľa zákona č. 372/1990 Zb. o priestupkoch v znení neskorších predpisov a nebol postihnutý ani za porušenie ustanovení zákona č. 8/2009 Z. z. o cestnej premávke v znení neskorších predpisov.

S poukazom na vyššie zmienené skutočnosti je teda namieste konštatovať, že obvinený XXXXX počas skúšobnej doby podmienečného zastavenia trestného stíhania viedol riadny život, preto som rozhodla tak, ako je opísané vo výrokovej časti tohto uznesenia.

Dodávam, že v zmysle § 217 ods. 4 Trestného poriadku právoplatnosťou uznesenia o tom, že sa obvinený osvedčil, nastávajú účinky zastavenia trestného stíhania podľa § 9 ods. 1 písm. e) Trestného poriadku.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Andrea Foltánková
prokurátorka